钦定古今图书集成/明伦汇编/宫闱典/第117卷 > 夏执中
## 钦定古今图书集成/明伦汇编/宫闱典/第117卷 > 夏执中

按《宋史成恭夏皇后传》：“后，袁州宜春人。曾祖令吉，为
吉水簿。初，后之生也，有异光穿室，父协奇之。及长，以
姿纳宫中。久之，父居益困。及归，客袁之僧舍，号夏翁。
翁亡，后始贵。访得其弟执中，补承信郎、阁门祗候。未
几，迁右武郎、阁门宣赞舍人，累迁奉国军节度使，提
举万寿观。宁宗即位，加少保。逾年，卒于家。初，执中与”
其微时妻至京，宫人讽使出之，择配贵族，欲以媚后，
执中弗为动。他日，后亲为言，执中诵宋弘语以对，后
不能夺。既贵，始从师学。作大字颇工，复善骑射。高宗
行庆寿礼，近戚争献珍环，执中独大书“一人有庆，万
寿无疆”以献。高宗喜，赐赉甚渥。尝为馆伴副使，连射
皆命中，金人骇服。孝宗闻其才，将召用之，谢曰：“他日
无累陛下，保全足矣。”人以此益贤之。